b'\n_START_ARTICLE_\nVengrijos lietuvi\xc5\xb3 bendruomen\xc4\x97\n_START_PARAGRAPH_\nVengrijos lietuvi\xc5\xb3 bendruomen\xc4\x97 \xe2\x80\x93 Vengrijoje veikianti lietuvi\xc5\xb3 bendruomen\xc4\x97, kuri\xc4\x85 sudaro ma\xc5\xbedaug 40 nuolat Vengrijoje gyvenan\xc4\x8di\xc5\xb3 lietuvi\xc5\xb3 \xc5\xa1eim\xc5\xb3 bei ilg\xc4\x85 laik\xc4\x85 tarptautin\xc4\x97se kompanijose dirbantys Lietuvos pilie\xc4\x8diai. Bendruomen\xc4\x99 papildo Vengrijoje studijuojantys studentai i\xc5\xa1 Lietuvos, deleguotieji \xc4\xaf tarptautin\xc4\x97s \xc4\xafstaigas bei Lietuvos ambasados Vengrijoje darbuotoj\xc5\xb3 \xc5\xa1eim\xc5\xb3 nariai. Pagrindinis bendruomen\xc4\x97s veiklos tikslas \xe2\x80\x93 suburti \xc5\xa1ioje \xc5\xa1alyje gyvenan\xc4\x8dius lietuvius, pad\xc4\x97ti jiems i\xc5\xa1laikyti ry\xc5\xa1ius su Lietuva, garsinti Lietuvos vard\xc4\x85, jos kult\xc5\xabr\xc4\x85 ir papro\xc4\x8dius Vengrijoje.\n_START_SECTION_\nBendruomen\xc4\x97s raida\n_START_PARAGRAPH_\nIki II-ojo Pasaulinio karo Vengrijoje gyveno tik keletas lietuvi\xc5\xb3. Daugiau lietuvi\xc5\xb3 \xc4\xaf Vengrij\xc4\x85 gyventi atvyko sovietme\xc4\x8diu, ta\xc4\x8diau i\xc5\xa1kart \xc4\xaf bendruomen\xc4\x99 jie nesib\xc5\xabr\xc4\x97. 1986 m. iniciatyvos suburti lietuvius \xc4\xaf draugij\xc4\x85 \xc4\x97m\xc4\x97si Vengrijos Nyiregyhaza mieste gyven\xc4\x99s \xc5\xbeymus lietuvi\xc5\xb3 fotografas, poetas ir keliautojas Paulius Normantas ir mokslininkas Vytautas Grinius i\xc5\xa1 Vespr\xc4\x97mo miesto. Pirmasis lietuvi\xc5\xb3 Vengrijoje suva\xc5\xbeiavimas \xc4\xafvyko garsaus vengri\xc5\xa1ko vyno \xe2\x80\x93 Tokajaus \xe2\x80\x93 mieste. \xc5\xa0io susitikimo metu Paulius Normantas buvo buvo i\xc5\xa1rinktas pirmuoju lietuvi\xc5\xb3 bendruomen\xc4\x97s Vengrijoje pirmininku, v\xc4\x97liau pirmininko pareigas per\xc4\x97m\xc4\x97 Vytautas Grinius.\n_START_SECTION_\nPirmininkai\n_START_PARAGRAPH_\n1992 m. lietuvi\xc5\xb3 bendruomen\xc4\x97 buvo oficialiai u\xc5\xberegistruota kaip visuomenin\xc4\x97 Vengrijos Respublikos organizacija. Nauja bendruomen\xc4\x97s pirmininke buvo i\xc5\xa1rinkta Diana Dum\xc5\xa1aityt\xc4\x97-Balint. Nuo 1999 m. bendruomenei pirmininkavo Sigitas Povilaitis. 2005 m. pirmininkavim\xc4\x85 per\xc4\x97m\xc4\x97 Vitalija Baranyai. Nuo 2008 m. bendruomenei pirmininkavo Vaida Burinskien\xc4\x97 i\xc5\xa1 Ke\xc4\x8dkem\xc4\x97to miesto. Nuo 2011 met\xc5\xb3 bendruomen\xc4\x97s reikalais r\xc5\xabpinosi Reda Rimkut\xc4\x97-L\xc5\x91rincz. Nuo 2014 met\xc5\xb3 lietuvi\xc5\xb3 bendruomen\xc4\x97s pirminink\xc4\x97 - Lina Schmidt.\n_START_SECTION_\nBendruomen\xc4\x97s veikla\n_START_PARAGRAPH_\nKadangi bendruomen\xc4\x97 susib\xc5\xabr\xc4\x97 Lietuvos sovietin\xc4\x97s okupacijos metais, Vengrijos lietuviai buvo ypa\xc4\x8d aktyv\xc5\xabs Lietuvai siekiant laisv\xc4\x97s ir nepriklausomyb\xc4\x97s. 1990\xe2\x80\x931991 m. Vengrijos lietuviai kartu su Lietuvos laisv\xc4\x97s siekius palaikan\xc4\x8diais vengrais dalyvavo mitinguose prie Soviet\xc5\xb3 S\xc4\x85jungos ambasados Budape\xc5\xa1te, reikalaudami blokados nutraukimo ir suverenios Lietuvos pripa\xc5\xbeinimo. Po \xc5\xbeiauri\xc5\xb3 Sausio 13-osios \xc4\xafvyki\xc5\xb3 Vengrijos Raudonojo Kry\xc5\xbeiaus kvietimu \xc4\xaf Vengrij\xc4\x85 buvo atgabenti gydyti trys lietuviai, nukent\xc4\x97j\xc4\x99 ginant Televizijos bok\xc5\xa1t\xc4\x85 ir Lietuvos radijo ir televizijos pastat\xc4\x85. Vengrijoje juos slaug\xc4\x97 ir globojo bendruomen\xc4\x97s nariai._NEWLINE_\xc5\xa0iuo metu pagrindinis lietuvi\xc5\xb3 Vengrijoje veiklos tikslas \xe2\x80\x93 suburti \xc5\xa1ioje \xc5\xa1alyje gyvenan\xc4\x8dius lietuvius, pad\xc4\x97ti jiems i\xc5\xa1laikyti ry\xc5\xa1ius su Lietuva, garsinti Lietuvos vard\xc4\x85, jos kult\xc5\xabr\xc4\x85 ir papro\xc4\x8dius Vengrijoje. Lietuvi\xc5\xb3 bendruomen\xc4\x97 Vengrijoje susirenka penkis - \xc5\xa1e\xc5\xa1is kartus per metus. Pagrindinis susib\xc5\xabrim\xc5\xb3 tikslas \xe2\x80\x93 palaikyti tarpusavio ry\xc5\xa1ius, kartu \xc5\xa1v\xc4\x99sti lietuvi\xc5\xa1kas \xc5\xa1ventes, pasidalinti \xc5\xbeiniomis apie Lietuv\xc4\x85, platinti informacij\xc4\x85 apie j\xc4\x85 Vengrijoje. \xc4\xae kasmetinius Vasario 16-osios, Kovo 11-osios \xc5\xa1ven\xc4\x8di\xc5\xb3 min\xc4\x97jimus atvyksta daug sve\xc4\x8di\xc5\xb3, tarp kuri\xc5\xb3 galima pamatyti ir ne vien\xc4\x85 \xc4\xaftaking\xc4\x85 Vengrijos politik\xc4\x85 ar visuomen\xc4\x97s veik\xc4\x97j\xc4\x85. Per \xc5\xa1ias \xc5\xa1ventes ir Sausio 13-osios \xc4\xafvykius yra aukojamos lietuvi\xc5\xa1kos mi\xc5\xa1ios. Jas aukoja lietuvi\xc5\xa1kai i\xc5\xa1mok\xc4\x99s vengr\xc5\xb3 diakonas Teszar Tibor.'